1. gyakorlat - Gyűjtsünk adatokat, avagy hogyan készül az űrlap?

Eddig statikus oldalakat készítettünk, azaz mi közöltünk információt a weboldalon. Most azt nézzük meg, hogyan kérhetünk be adatokat a felhasználóktól. Ennek egyik módja az űrlapok készítése.

A html oldalon az űrlapot a <form>...</form>  cimkék között kell elhelyezni, majd a form tartalmát a <div>...</div> vagy <p>...</p> címkék közé kell írni. Ezen elemek közé kerülnek majd az űrlapelemek, mint például a beviteli mező, választógomb, stb…

Az űrlapra bevitt adatokat rendszerint a felhasználó egy gomb segítségével küldheti el. Tehát mindenképp szükséges az űrlapon egy „Elküld” gomb is. A gomb szerepe az, hogy az eddig még csak a felhasználó saját gépén megadott adatokat a böngésző feltöltse a szerver felé. A szerveren egy speciális, kifejezetten erra célra készült program fogadja és dolgozza majd fel az adatokat. Ezt a programot a weboldal készétője kell megírja, azonban jelen jegyzetben nem térünk ki az ilyen programok készítésének módjára, az egy másik kurzus témája. Viszont a form cimke action attribútumaként mindenképp meg kell adnunk ennak a programnak az elérési útvonalát.

Az adatok elküldésének két módja van, amit a method attribútummal tudunk megadni. Ezt szintén érdemes beállítani az űrlapon. Értéke kétféle lehet:

GET

Kisebb méretű adatok, például néhány szó elküldéséhez használható csak. Titkos adatok, például jelszó elküldésére ne használjuk, mert az elküldés után megjelenő honlap URL-jében megjelenik az összes megadott adat!

POST

Az adatok mérete itt nincs limitálva, és titkos adatokat is csak a POST-tal küldhetünk el. Általában ezt szoktuk használni a GET hátrányai miatt, mi is POST-ot fogunk használni példáinkban.

Az elmondottak alapján egy űrlap alapja így néz ki, ahol a parser.php az oldallal azonos könyvtárban lévő szerveroldalon lefutó program, melynek feladata az adatok feldolgozása.

<form action="parser.php" method="post">  
  
</form>

Az űrlapon elhelyezhető elemek:

###### BEVITELI MEZŐ

Egysoros beviteli mezőt a <input type="text" id="lastname" name="lastname"> kóddal szúrhatunk be.

<form action="parser.php" method="post">  
...  
<input type="text" id="lastname" name="lastname">  
...  
</form>

**type="text"** attribútum mondja meg a böngészőnek, hogy ez egy egysoros szöveges beviteli mező.

A **name** attribútum azért kell, mert a szerveroldali parancsfájl, aminek elküldi a böngésző az adatokat és amit az action="parser.php" attribútummal adtunk meg, ez alapján fogja megtalálni a megfelelő értékeket. A parser.php parancsfájl ugyanis <név>=<érték> párokként kapja meg a beírt adatokat, ahol a név a name attribútum értéke minden egyes form elemhez, az érték pedig a felhasználó által beírt adat.

Az **id** attribútum a label elem miatt kell, ami a beviteli mező előtti feliratot definiálja:

<label for="lastname">Vezetéknév: </label>  
<input type="text" name="lastname" id="lastname">

Tehát a  label for attribútumának a hozzá tartozó űrlapelem id azonosítójának az értékét kell adni. Ezzel összekötöttük a beviteli mező feliratát magával a beviteli mezővel. Ez két dolog miatt is fontos. Az első, hogy így a hangos képernyőfelolvasók tudni fogják, hogy melyik formelemhez melyik felirat tartozik; a másik, hogy így ha a „Vezetéknév” feliratra kattintunk egérrel, akkor ugyanazt a hatást érjük el, mintha a beviteli mezőre kattintottunk volna.

**size="4"** A mező szélességét adja meg karakterben mérve. Ez nem korlátoztta a beírható karakterek számát, csak a látható szélességet állítja be!

**maxlength="4"** A beírható karakterek számának korlátozása.

**value="Kezdeti szöveg a mezőben"** megadja, hogy mi legyen az alapértelmezett szöveg a beviteli mezőben, amit azonban meg lehet változtatni.

###### ELKÜLDŐ GOMB

Az elküldő gombot az alábbi html kódréslettel helyezhetünk el az űrlapon:

<input type="submit" id="submitbutton" value="Elküld">

Fontosabb attribútumai:

**type="submit"** hatására lesz ez egy elküldő gomb. Amikor rányomunk, a begépelt adatokat a böngésző feltölti a szervernek, az action attribútumban megadott program felé.

**value="Elküld**" a gomb feliratát állítja be.

Grafikus elküldő gombot is létre tudunk hozni, ekkor egy általunk megadott kép fog megjelenni mint gomb:

<input type="image" src="ff.png" alt="Elküld">

Készítsünk egy új html fájlt, és helyezzünk el rajta egy űrlapot, mely segítségével az oldal látógatói feliratkozhatnak hírlevelünkre.

<form action="parser.php" method="post">

<div>

<label for="lastname">Vezetéknév: </label>

<input type="text" name="lastname" id="lastname">

<br>

<label for="firstname">Keresztnév: </label>

<input type="text" name="firstname" id="firstname">

<br>

<label for="email">E-mail: </label>

<input type="text" name="email" id="email">

<br>

<label for="submitbutton">Elküld:</label>

<input type="submit" value="Elküld" id="submitbutton">

</div>

</form>

Ahhoz, hogy az Elküld gombra kattintva ne jelezzen hibát a böngésző, hozzuk létre a parser.php fájlt ugyanabban a könyvtárban, ahová az urlap.html fájlt mentettük. Ez egy sima szöveges (txt) állomány, melynek kiterjesztése php. Jelen esetben ez egy teljesen üres, tartalom nélküli fájl.

Az alábbi táblázat az űrlapokon használatos elemeket foglalja össze.

|  |  |  |
| --- | --- | --- |
| Funkció | Kód | Használható attribútumok |
| Egysoros szöveges beviteli mező | <label for="nev">Név: </label> <input type="text" name="nev" id="nev"> </br> | value="Kezdeti érték": Milyen szöveg jelenjen meg kezdetben a mezőben  size="4": Mennyi karakter szélességű legyen a mező.  maxlength="4": Beírható karakterek számának korlátozása |
| Egysoros jelszóbeviteli mező. | <label for="jelszo">Jelszó: </label> <input type="password" name="jelszo" id="jelszo"> </br> | Ugyanazok használhatók nála, mint a sima szöveges mezőnél. |
| Többsoros szövegmező. | <label for="szovegmezo">Írja meg kérdését! </label> <textarea name="szovegmezo" id="szovegmezo" rows="3"cols="20">Ide írhatja kérdését</textarea> </br> | rows="3": Sorok számát adja meg, kötelező attribútum.  cols="20": Oszlopok számát adja meg, kötelező attribútum. |
| Választógomb  Több lehetőség közül egyet lehet kiválasztani | <label>  <input type="radio" name="vane" value="Van" > Van </label>  <br >  <label>  <input type="radio" name="vane" value="Nincs" >Nincs </label>  <br > | checked="checked": Amelyik gombnál megjelenik, az lesz kiválasztva kezdetben. |
| Jelölőnégyzet  Több lehetőség közül többet lehet kiválasztani | <label> Milyen fajta érdekli?"></label>  </br>  <label>  <input type="checkbox" name="foxi" value="foxi" >Foxterrier</label>  <br >  <label>  <input type="checkbox" name="vizsla" value="vizsla" >Vizsla</label>  <br >  <label>  <input type="checkbox" name="keverek" value="keverek" >Keverék</label>  <br > | checked="checked": Amelyik gombnál megjelenik, az ki lesz választva kezdetben. |
| Lenyíló lista. | <label for="orszagok">Válasszon országot:</label> <select name="orszagok" id="orszagok" > <option value="HU">Magyarország</option> <option value="AT">Ausztria</option> <option value="BE">Belgium</option> <option value="BG">Bulgária</option> </select> </br>  multiple="multiple": Ha meg van adva, akkor több listaelem is kiválasztható a Ctrl vagy a Shift billentyű lenyomása közben. | A select címke attribútumai:  size="3": Egyszerre látható listaelemek száma, az alapértelmezett érték 1.  multiple="multiple”  Az option címke attribútumai:  selected="selected": Ha meg van adva, akkor a megadott opció fog látszani kezdetben. |
| Fájlfeltöltést támogató szöveges beviteli mező. | <label for="fajl">Kép feltöltése:</label> <input type="file" name="fajl" id="fajl" > </br>  Ha használjuk, ezt a két attribútumot fel kell venni a form címkébe: enctype="multipart/form-data" és method="post". | Ugyanazok használhatók nála, mint a sima szöveges mezőnél. |
| Az űrlap adatait elküldő gomb. | <input type="submit" value="Elküld"> |  |

A **fieldset** és a **legend** elemek segítségével csoportba foglalhatjuk az űrlapon elhelyezett összetartozó elemeket. A fieldset elem csoportba foglalja, és bekeretezi az értékeket, a legend elemmel pedig elnevezhetjük a csoportba foglalt blokkot.

<form action="parser.php" method="post">

<div>

<fieldset>

<legend>Hírlevél feliratkozás</legend>

<label for="lastname">Vezetéknév: </label>

<input type="text" name="lastname" id="lastname">

<br>

<label for="firstname">Keresztnév: </label>

<input type="text" name="firstname" id="firstname">

<br>

<label for="email">E-mail: </label>

<input type="text" name="email" id="email">

<br>

<label for="submitbutton">Elküld:</label>

<input type="submit" value="Elküld" id="submitbutton">

</fieldset>

</div>

</form>

Kérjünk be további adatokat is! Kérdezzük meg, hogy van-e már kutyája, és az milyen fajta! Biztosítsunk egy olyan beviteli mezőt, amelyben hosszabb kérdést tehet fel számunkra.

A megoldás:

<fieldset>

<legend>Van kutyája?</legend>

<label>

<input type="radio" name="vane" value="Van"> Van </label>

</br>

<input type="radio" name="vane" value="Nincs">Nincs </label>

</br>

</fieldset>

<fieldset>

<legend>Milyen fajta érdekli?</legend>

<label>

<input type="checkbox" name="foxi" value="foxi">Foxterrier</label>

</br>

<label>

<input type="checkbox" name="vizsla" value="vizsla">Vizsla</label>

</br>

<label>

<input type="checkbox" name="keverek" value="keverek">Keverék</label>

</br>

</fieldset>

<label for="szovegmezo">Írja meg kérdését! </label>


<textarea name="szovegmezo" id="szovegmezo" rows="3"cols="20">...</textarea>

</br>

</br>

<label for="submitbutton">Elküld:</label>

<input type="submit" value="Elküld" id="submitbutton">



Az űrlap formázása a megszokott módon történik.

\* űrlap formázása \*/

#feliratkozas label {

float: left;

width: 6em;

margin: 5px;

text-align: right;

}

form br {

clear: left;

}

legend {

padding: 10px 4px;

}

fieldset {

border: 1px solid #4c1f22;

padding: 10px;

}

### Összegzés

Az űrlapok segítségével kérhetünk be adatokat a felhasználótól. Láttuk, hogy az űrlap elemeket a form cimkék között kell elhelyezni. A form cimke attribútumaként hivatkoznunk kell egy olyan fájlra, amely szerveroldalon feldolgozza az adatokat, ez jellemzően egy php állomány, és egy php programozáshoz értő személy írja meg az adatok feldolgozásának módját.

A beviteli elemeket általában el kell látnunk attribútummal is. A type attribútum határozza meg az ele típusát, a name attribútum segítségével az összetartozó elmeket logikai csoportokba rendezhetjük a value attribútum pedig az űrlapelemhez tartozó értéket állítja be, ezekkel tud majd a php programozó a feldolgozás során hivatkozni az elem értékeire.

Az űrlapon elhelyezett elemeket csoportokba rendezhetjük a fieldset elem segítségével.

Az űrlapok formázása a már megszokott módon az űrlapcimkékre való hivatkozással css-ben történik.

### Feladat

Készítsen olyan oldalt a receptkönyvhöz, melynek segítségével a felhasználó fel tudja tölteni saját receptjét! Kérje be a feltöltő nevét, a recept nevét, leírását, lehesen kategóriához rendelni az ételt! Legyen képfeltöltési lehetőség is! Formázza az űrlapot!

Egy lehetséges minta:

